অপুর পাঠশালা শুরু হল ৩৫ জন ছাত্র ছাত্রীদের নিয়ে। ছাত্রছাত্রীদের তালিকায় যেমন আছে প্রথম বা দ্বিতীয় শ্রেণির কচিকাঁচারা, তেমনই আছে উঁচু ক্লাসের ছাত্ররাও। সপ্তম শ্রেণির কয়েক জন বাঙালি ছাত্রের কথায়, ‘‘বাংলা বলতে পারি কিন্তু পড়তে পারি না, এটা লজ্জার বিষয়। এতদিনে সেই লজ্জা ঘুচবে। অপুর পাঠশালায় সপ্তাহে দু’দিন অন্তত বাংলা শিখতে আসব।’’ অপুর পাঠশালার তরফে শিক্ষকরা জানালেন, শুধুই প্রথাগত পড়াশোনা নয়। রবীন্দ্রনাথ, শরৎচন্দ্র, বিভূতিভূষণ, তারাশঙ্করের মতো বাংলার দিকপাল সাহত্যিকদের ছোট গল্পও পাঠ করে শোনানো হবে ছাত্রদের। এতে বাংলা সাহিত্যের প্রতিও তারা উৎসাহিত হবে।